**NOTĂ INFORMATIVĂ**

**la proiectul Hotărîrii Guvernului cu privire la modificarea Hotărîrii Guvernului nr.267 din 8 aprilie 2014**

**1. Temei pentru elaborare:** Prezentul proiect de hotărîre prezintă modificarea şi completarea **Hotărîrii Guvernului nr.267 din 8 aprilie 2014** pentru aprobarea Reglementării tehnice privind aparatele de cîntărit neautomate (*Monitorul Oficial nr.92-98/296 din 18.04.2014*).

Adoptarea proiectului Hotărîrii Guvernului în cauză vine să îndeplinească o parte din angajamentele asumate de Republica Moldova în procesul de armonizare cu acquis-ul comunitar prin realizarea „Planului Naţional de Acţiuni pentru implementarea Acordului de Asociere RM-UE pentru anii 2014-2016, aprobat prin Hotărîrea Guvernului nr. 808 din 07.10.2014, se bazează pe prevederile Legii nr. 235 din 1 decembrie 2011 privind activitățile de acreditare şi de evaluare a conformității (Anexa nr. 3) cu modificările și completările ulterioare şi ţine de ajustarea cadrului legal cu practica europeană, aplicabil pentru aparatele de cîntărit neautomate.

**2. Scopul elaborării:** Proiectul de hotărîre propus spre examinare prezintă armonizarea cu cerinţele noi ale UE, în măsura situaţiei reale economice a Republicii Moldova, şi prevede transpunerea în continuare în legislaţia naţională a cerinţelor Directivei 2014/31/UE a Parlamentului European şi a Consiliului din 26 februarie 2014 privind armonizarea legislației statelor membre referitoare la punerea la dispoziție pe piață a aparatelor de cîntărit cu funcționare neautomată.

Prezentul proiect de hotărîre de Guvern este elaborat, inclusiv, la recomandarea experților antrenați în proiectul TWINNING ”Consolidarea sectorului standardizării şi metrologiei în conformitate cu cele mai bune practici din statele membre ale Uniunii Europene” în scopul asigurării principiului de liberă circulaţie a produselor.

**3. Generalităţi:** Republica Moldova, avînd angajamentele stabilite prin Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, și ratificat prin Legea nr. 112 din 02.07.2014 (*Monitorul Oficial nr.185-199/442 din 18.07.2014*), trebuie să demonstreze permanent că activitatea privind reglementare tehnică, standardizare, metrologie, acreditare şi de evaluare a conformităţii respectă principiile şi recomandările internaţionale şi europene aplicabile domeniului.

**4. Esenţa proiectului de hotărîre:** Conducîndu-ne de directiva europeană nominalizată, s-a elaborat proiectul de hotărîre de Guvern în care se propun unele modificări şi completări, care cuprind următoarele aspecte:

* cerințele noi pe care trebuie să le satisfacă aparatele de cîntărit neautomate în vederea punerii acestora la dispoziție pe piață şi/sau darea acestora în folosință pentru măsurările efectuate în domeniile de interes public ce țin de sănătatea publică, ordinea şi siguranța publică, protecția mediului şi a consumatorului, colectarea taxelor şi impozitelor şi corectitudinea tranzacțiilor comerciale;
* specificarea obligaţiilor organismelor de evaluare a conformităţii recunoscute/notificate în partea ce ţine de relaţiile acestora cu solicitanţii serviciilor de evaluare a conformităţii (producători și reprezentanții autorizați);
* specificarea procedurilor de evaluare a conformității pentru aparatele de cîntărit neautomate desfășurate de către organismele de evaluare a conformităţii notificate sau recunoscute, pe care trebuie să le respecte producătorii acestor aparate, ajustate cu prevederile Directivei 2014/31/UE.
* specificarea principiilor şi normelor de aplicare a marcajului CE şi a conţinutului declaraţiei de conformitate;
* consolidează unele dispoziţii și introduce elemente clare referitor la responsabilitățile care le revin operatorilor economici (producători, importatori, reprezentanți autorizați, distribuitori);
* specificarea autorității de reglementare, autorității de supraveghere a pieței, precum și prevederilor privind cooperarea acestora în vederea asigurării încrederii consumatorilor în calitatea aparatelor introduse pe piaţă;
* specificarea atribuţiilor autorităţilor de reglementare referitor la recunoaşterea/notificarea organismelor de evaluare a conformităţii şi descrierea procedurii respective de recunoaştere, suspendare, restrângere sau retragere a recunoaşterii acestora.

Proiectul include prevederi ajustate cu prevederile Legii nr. 235 din 1 decembrie 2011 modificată prin Legea nr. 9 din 26 februarie 2016.

**5. Măsuri instituţionale şi organizatorice pe care le implică actul elaborat:**

Proiectul nu prevede instituirea sau reorganizarea instituţională în autorităţile existente. Prevederile noi nu vor afecta utilizarea aparatelor de cîntărit neautomate care deja sunt în exploatare pe teritoriul Republicii Moldova. Implementarea proiectului de hotărîre în cauză nu necesită surse financiare bugetare.

**6. Consultarea proiectului de hotărîre de Guvern:**

Menționăm că Hotărîrea Guvernului nr.267 din 8 aprilie 2014 care se modifică prin proiectul în cauză nu a intrat în vigoare. Analiza preliminară a impactului de reglementare la proiect este anexat la prezenta notă și este plasată împreună proiectul hotărîrii Guvernului pe pagina web oficială a Ministerului Economiei ([www.mec.gov.md](http://www.mec.gov.md)).

Adoptarea proiectului hotărîrii Guvernului de modificare a Hotărîrii Guvernului nr.267 din 8 aprilie 2014 va permite efectuarea măsurărilor în domeniile de interes public cu aparatele de cîntărit neautomate sigure, va asigura creșterea competitivității produselor fabricate de producătorii autohtoni și va crea cadrul legal armonizat cu practicele aplicate în Uniunea Europeană.

**Viceprim-ministru,**

**ministrul economiei Octavian CALMÎC**